**Atbildes uz uzdotajiem jautājumiem par**

**Emisijas kvotu izsolīšanas instrumenta finansēto projektu atklāta konkursu**

**“Siltumnīcefekta gāzu emisiju samazināšana, attīstot enerģētiski pašpietiekamu ēku būvniecību”**

*Lietotie saīsinājumi:*

|  |  |
| --- | --- |
| **CO2** | Oglekļa dioksīds |
| **EKII** | Emisijas kvotu izsolīšanas instruments (turpmāk tekstā arī – finanšu instruments) |
| **Fonds** | Sabiedrība ar ierobežotu atbildību “Vides investīciju fonds” |
| **MK** | Ministru kabinets |
| **MK noteikumi Nr. 418** | Ministru kabineta 2018. gada 17. jūlija noteikumi Nr. 418 “Emisijas kvotu izsolīšanas instrumenta finansēto projektu atklāta konkursa “Siltumnīcefekta gāzu emisiju samazināšana, attīstot enerģētiski pašpietiekamu ēku būvniecību” nolikums” (<https://likumi.lv/ta/id/300500>) |
| **N/A** | Nav attiecināms |
| **VARAM** | Vides aizsardzības un reģionālās attīstības ministrija |

| **Nr.p.k.** | **Jautājums** | **Atbilde** |
| --- | --- | --- |
| 1. | Vai arī var iesniegt projektus par mazāku summu piemēram, 1 miljons, vai 800 tūkstoši *euro*? | Konkursa ietvaros vienam projektam pieejamais finanšu instrumenta finansējums ir no 2 000 000 *euro* līdz 5 000 000 *euro*. Projektu iesniegumus, kas neatbildīs minētajai prasībai, projektu iesniegumu vērtēšanas laikā lūgs precizēt. Ja pēc projekta iesnieguma precizēšanas tas atkārtoti neatbildīs MK noteikumu Nr. 418 17. punkta prasībām, tad tādi projekta iesniegumi tiks noraidīti. |
| 2. | Ko nozīmē koeficients 1.5% kvalitātes vērtēšanas 7. kritērijā (Vairāk nekā 80 % no ēkas izmantojamās platības paredzēts nodrošināt vidējo dienasgaismas koeficientu 1,5 % uz ārpagalmu vērstām fasādēm un 0,7 % uz iekšpagalmu vērstām fasādēm) un, kā šis koeficients tiek aprēķināts? | Dienasgaismas koeficients (angliski *daylight factor*) ir gaismas līmeņa attiecība starp gaismas līmeni iekšā un ārpus ēkas konstrukcijas. Lai aprēķinātu minēto koeficientu ēkas projektēšanas un plānošanas laikā, izmantojot attiecīgas aprēķina datorprogrammas, ir jāveic specifiski dienasgaismas koeficienta aprēķini, ņemot vērā ēkas izvietojumu pret debespusēm, ēkas konstrukciju, apgaismojumu u.c. parametrus. |
| 3. | Saskaņā ar MK not. 58.1., 58.2., 58.3. un 59.2. punktiem ir jānoorganizē kopā vismaz 7 pasākumi, kas informē sabiedrību. Tās ir obligātās publicitātes un demonstrēšanas prasības, ko iespējams iekļaut projekta attiecināmajās izmaksās.  Savukārt, lai kvalitātes 14. kritērijā saņemtu maksimālo punktu skaitu ir jābūt vismaz 3 valsts mēroga un 3 vietējā mēroga pasākumiem, kas finansēti no pašu resursiem.  Jautājums - vai tiks piešķirts maksimālais punktu skaits 14. kritērijā, ja tiks plānotas obligātās publicitātes prasības (58.1., 58.2., 58.3. un 59.2. punktā noteiktais: 7 pasākumi), no kuriem 3 būs valsts mēroga un 3 vietēja, visus finansējot no pašu resursiem? | MK noteikumu Nr. 418 5. pielikuma 14. kritērijā maksimālo punktu skaitu saņems, ja projekta ietvaros plānoti vismaz **3 valsts mēroga** pasākumi un vismaz **3** **vietējā** (pašvaldības) **mēroga** pasākumi, **kuru izmaksas apmaksā projekta iesniedzējs no saviem līdzekļiem**.  MK noteikumu Nr. 418 58. punktā minētās darbības tiks vērtētas, kā **publicitātes pasākumi** un vērtēti MK noteikumu Nr. 418 4. pielikuma 1.16. kritērijā un MK noteikumu Nr. 418 5. pielikuma 14. kritērijā. Vēršam uzmanību, ka MK noteikumu Nr. 418 58.1. apakšpunktā minētā informācijas ievietošana tīmekļa vietnē tiks uzskatīta par vienu pasākumu (neatkarīgi no publikāciju skaita tīmekļa vietnē) un 58.4. apakšpunktā minētā informatīvās plāksne izvietošana tiks uzskatīta par vienu pasākumu (neatkarīgi no izvietoto informatīvo plāksnīšu skaita).  Papildus informējam, ka informācijas ievietošana tīmekļa vietnē latviešu valodā uzskatāma par **valsts mēroga** pasākumu.  Vēršam uzmanību, ka MK noteikumu Nr. 418 5. pielikuma 14. kritērijā vērtē **tikai plānotos publicitātes pasākumus** un **neņem vērā** MK noteikumu Nr. 418 59. punktā noteiktos **demonstrēšanas pasākumus**, kurus vērtē pie MK noteikumu Nr. 418 4. pielikuma 1.16. kritērija. |
| 4. | Kas notiek, ja projekta izmaksas pārsniedz maksimāli noteiktos? Vai tādā gadījumā attiecināmā summa ir 5 miljoni un pārejās izmaksas ir neattiecināmas, kas jāsedz iesniedzējam no saviem līdzekļiem? | Informējam, ka projekta kopējās attiecināmās izmaksas sastāda EKII finansējums un projekta iesniedzēja finansējums. Konkursa ietavaros maksimāli pieļaujamā EKII atbalsta intensitāte nepārsniedz 80% no projekta kopējām attiecināmajām izmaksām. MK noteikumos Nr. 418 nav noteikts projekta kopējo un projekta attiecināmo izmaksu limits. Taču MK noteikumu Nr. 418 17. punktā ir norādīts, ka vienam projektam pieejamais EKII finansējums nevar pārsniegt 5 000 000 *euro*. Projekta iesniedzējam ir jānodrošina finansējums projekta iesniedzēja attiecināmo izmaksu līdzfinansējuma daļai un, ja nepieciešams neattiecināmo izmaksu daļai. |
| 5. | Vai, lai izpildītu MK noteikumu Nr. 418 5. pielikuma 19. kritēriju (Ilgtspējīgas būvniecības kvalitātes vērtēšanas sistēmas novērtējums) būtu nepieciešams sertificēta speciālista atzinums? | Lai pamatotu, ka projektu plānots īstenot, lietojot kādu no starptautiskās ilgtspējīgas būvniecības kvalitātes vērtēšanas sistēmām, tam ir jābūt norādītam un aprakstītam projekta iesniegumā (piemēram, projekta iesnieguma veidlapas 2.6. sadaļa), kā arī saistītam ar projektā plānotajām aktivitātēm un papildu iesniedzamajiem dokumentiem (piemēram, būvniecības ieceres dokumenti (būvprojekts minimālā sastāvā)). Sertificēta speciālista atzinums uz projekta iesnieguma iesniegšanas brīdi nav nepieciešams, taču projekta iesniegumam ir jāsatur precīzas norādes par attiecīgo ilgtspējīgo būvniecības kvalitātes sistēmu, kuru plānots izmantot un principiem, kas atbilstoši šai sistēmai tiks ņemti vērā projekta īstenošanas laikā. Tāpat projekta iesniegumā jābūt norādītam laikam, kurā tiks veikta ēkas sertificēšana atbilstoši izvēlētajai sistēmai. |
| 6. | Par neatkarīgo ekspertu ēku energosertifikāta izsniegšanā. Būtu nepieciešams definēt prasību ekspertam – vai sertificēts ar LSGŪTIS sertifikātu EA2-00….? | Prasības neatkarīgiem ekspertiem ēku energoefektivitātes jomā ir noteiktas Ministru kabineta 2013. gada 9. jūlija noteikumos Nr. 382 “Noteikumi par neatkarīgiem ekspertiem ēku energoefektivitātes jomā”, kas izriet no Ēku energoefektivitātes likuma. Aktuālais neatkarīgo ekspertu ēku energoefektivitātes jomā reģistrs ir publicēts Ekonomikas ministrijas tīmekļa vietnē: <https://www.em.gov.lv/lv/nozares_politika/majokli/eku_energoefektivitate/neatkarigo_ekspertu_eku_energoefektivitates_joma_registrs/> |
| 7. | “3.1. Projekta ieviešana un vadības kapacitāte”. Vai būtu pieņemami, ja netiek minētas personālijas tā vietā pievienojot tikai pozīcijas un pozīciju kritērijus/kvalifikācijas? Projektu vadība saskaņā ar MK noteikumiem Nr. 418 nav attiecināmā izmaksa, pie tam projekta laikā atbildīgās un iesaistītās personas var mainīties. | MK noteikumu Nr. 418 3. pielikuma 3.1. sadaļā “Projekta ieviešanas un vadības kapacitāte” ir jāsniedz informācija par projekta iesniedzēja pieredzi līdzīga mēroga un specifikas projektu vadīšanā. **Var nenorādīt konkrēto darbinieku vārdu un uzvārdu**, bet gan tikai amatu un pieredzi.  Vēršam uzmanību, ka bieža atbildīgo un iesaistīto personu maiņa ir uzskatāms par projekta ieviešanas un vadības kapacitātes risku un ir jānorāda pasākumi minētā riska mazināšanai (projekta iesnieguma veidlapas 3.2. un 3.3. sadaļa). |
| 8. | Vadlīniju 24 lpp lūdzu informēt, kuri ir nozares attīstības plānošanas dokumenti, kuru prioritātēm jāizvērtē Projekta atbilstība (16. kritērijs) – valsts vai pašvaldības līmeņa? | MK noteikumu Nr. 418 5. pielikuma 16. kritērijā projekta iesniedzējs maksimālo punktu skaitu saņems, ja projekts atbilst attiecīgajos pašvaldības teritorijas attīstības plānošanas dokumentos noteiktajām prioritātēm **vai** attiecīgajos nozares apstiprinātajos attīstības plānošanas dokumentos noteiktajām prioritātēm.  Projekta iesniedzējs var izvēlēties uz kāda līmeņa dokumentu sniegt atsauci un maksimālo punktu skaitu saņems arī tad, ja projekts atbilst **gan** attiecīgajos pašvaldības teritorijas attīstības plānošanas dokumentos noteiktajām prioritātēm, **gan** attiecīgajos nozares apstiprinātajos attīstības plānošanas dokumentos noteiktajām prioritātēm. Attiecīgā plānošanas dokumenta identificēšana ir projekta iesniedzēja pienākums atbilstoši projekta mērķim un aktivitātēm. |
| 9. | Šī paša konkursa MK noteikumos, 5 pielikums 19. kritērijs nosaka, ka projektu plānots īstenot, lietojot kādu no starptautiskās ilgtspējīgas būvniecības kvalitātes vērtēšanas sistēmām. Savukārt Projekta pieteikuma vadlīnijās Nr. 2.6 ir minēts, ka pēc projekta ir plānots jaunbūvi sertificēt atbilstoši kādai no starptautiskās ilgtspējīgas būvniecības kvalitātes vērtēšanas sistēmām. Vēlamies saņemt apliecinājumu, ka primāri tiks vērtēti MK kritērijs, bet būves sertificēšana nav obligāts nosacījums, jo to var realizēt piemēram 1. gadu pēc būves nodošanas ekspluatācijā. | MK noteikumu Nr. 418 5. pielikuma 19. kritērijā projekta iesniedzējs maksimālo punktu skaitu saņems, ja projektu plānots īstenot, lietojot kādu no starptautiskās ilgtspējīgas būvniecības kvalitātes vērtēšanas sistēmām.  Vadlīnijās projektu iesniedzējiem ir minēts piemērs minētā kritērija izpildei un būves sertificēšana nav obligāta prasība projekta īstenošanas perioda ietvaros, bet tā ir jāveic līdz projekta rezultātu monitoringa perioda beigām. |
| 10. | Projekta MK noteikumos un pieteikuma vadlīnijās 2.14 un Pielikums Nr. 3 ir noteikta CO2 aprēķina formula, bet to nav iespējams izmantot, jo tā ir jaunbūve un SEG pirms rādītājus nav iespējams aprēķināt. Lūdzam skaidrot kādu pieeju izmantot jaunbūves gadījumā. | MK noteikumu Nr. 418 3. pielikuma 2.14. sadaļā ir jānorāda projekta ietvaros sasniedzamā **potenciālā** CO2 emisijas ierobežojuma pamatojums un aprēķins, ko veic ievērojot MK noteikumu Nr. 418 1. pielikuma noteiktās aprēķina formulas, kas **tieši ir paredzētas jaunbūves gadījumā**. |
| 11. | Lūdzam precizēt 2.22. punktā un 11. vērtēšanas kritērijā – “ēkā paredzēts īstenot papildus pasākumus vides pieejamības nodrošināšanai” - kas būtu uzskatāms kā papildus? Atbilstoši spēkā esošajam tiesiskajam regulējumam visām publiskajām jaunbūvēm ir jānodrošina vides pieejamība. Vai papildus jau būvniecības likumdošanā noteiktajām prasībām? | MK noteikumu Nr. 418 5. pielikuma 11. kritērijā projekta iesniedzējs maksimālo punktu skaitu saņems, ja ēkā paredzēts īstenot **papildu pasākumus** vides pieejamības nodrošināšanai **jau būvniecības likumdošanā noteiktajām prasībām**, piemēram, braila raksts. |
| 12. | Vai pašpietiekamai ēkai arī elektroenerģija gada griezumā saražotais atņemot patērētais lielāks par 0? Pēc MK skaidri ir pateikts par siltumenerģiju, bet elektroenerģiju nav skaidrs. | MK noteikumu Nr. 418 8.4. apakšpunkts nosaka, ka ēkā jānodrošina siltumenerģija, kas ražota no atjaunojamiem energoresursiem 100 % apmērā. Ja ēkā ir plānots siltumenerģiju nodrošināt izmantojot elektroenerģiju, kas saražota no atjaunojamiem energoresursiem (saules elektrostacija vai vēja elektrostacija), tad tādā gadījumā MK noteikumu Nr. 418 8.4. apakšpunkta prasība **attiecas arī uz to elektroenerģijas apjomu, ko izmanto siltumenerģijas ražošanai.** Vienlaikus norādām, ka ir jāievēro MK noteikumu Nr. 418 8.2. apakšpunkta prasība, ka ēkas ekspluatācijai nepieciešamais kopējais primārās enerģijas patēriņš apkurei, karstā ūdens apgādei, mehāniskajai ventilācijai, dzesēšanai, apgaismojumam ir ne vairāk kā 95 kWh/m2 gadā. |
| 13. | Vai karstais ūdens 100% jānodrošina no atjaunojamajiem resursiem? | MK noteikumu Nr. 418 7. un 8.4. apakšpunkta prasība ir attiecināma arī uz karsto ūdeni, t.i. projekta īstenošanas laikā ēkā jāuzstāda atjaunojamo energoresursu tehnoloģijas un jānodrošina siltumenerģija (karstais ūdens un apkure) no atjaunojamiem energoresursiem 100 % apmērā. Vienlaikus norādām, ka ir jāievēro MK noteikumu Nr. 418 8.2. apakšpunkta prasība, ka ēkas ekspluatācijai nepieciešamais kopējais primārās enerģijas patēriņš apkurei, karstā ūdens apgādei, mehāniskajai ventilācijai, dzesēšanai, apgaismojumam ir ne vairāk kā 95 kWh/m2 gadā. |
| 14. | Ja iepirkums ir izsludināts (max punktu skaits kritērijā Nr. 18), bet nav noslēdzies, tad dzīves cikla analīze nav attiecināma? (kritērijā Nr. 8 automātiski ir 0 punkti?) | MK noteikumu Nr. 418 5. pielikuma 8. kritērijā maksimālo punktu skaitu saņems, ja tiks pievienota projekta iesniegumam dzīves cikla analīze par visu ēkas būvkonstrukciju, ārsienu, izolācijas materiālu, grīdu un pārsegumu, iekšējo sienu, logu un jumta materiālu ražošanas, piegādes un ekspluatācijas laiku, kas veikta izmantojot ISO 15686-5, ISO 14040 un 14044, EN 15978 vai līdzvērtīgu standartu metodiku. Būvdarbu iepirkuma izsludināšanas statuss neietekmē MK noteikumu Nr. 418 5. pielikuma 8. kritērija izvērtēšanu. |
| 15. | Kritērijs: “Ēkā mazāk nekā 80 % no ēkas izmantojamās platības paredzēts nodrošināt vidējo dienasgaismas koeficientu 1,5 % uz ārpagalmu vērstām fasādēm vai 0,7 % uz iekšpagalmu vērstām fasādēm”. Mazāk kā 80% nozīmē arī 10% vai 5% no ēkas izmantojamās platības? Ja ir mazāk par 80%, tad aprēķins (arī nedetalizēts pa telpām) nav jāpievieno? | MK noteikumu Nr. 418 5. pielikuma 7. kritērijā **ir jāiegūst vismaz 2 punkti pretējā gadījumā projekta iesniegums tiks noraidīts**. Lai pamatotu projekta iesnieguma atbilstību minētajam punktam projekta iesniedzējam **ir jāiesniedz detalizēts aprēķins par vidējo dienasgaismas koeficientu ēkā**. MK noteikumu Nr. 418 5. pielikuma 7. kritērijā 2 punkti tiks piešķirti projekta iesniegumam, **ja tajā paredzēts nodrošināt vidējo dienasgaismas koeficientu 1,5 % uz ārpagalmu vērstām fasādēm vai 0,7 % uz iekšpagalmu vērstām fasādēm** mazāk nekā 80 % no ēkas izmantojamās platības (var būt arī 10 % no ēkas izmantojamās platības, bet tas ir jāpamato ar aprēķiniem par visu ēku). |
| 16. | Pēc vadlīnijām saprotams, ka pietiek ar brīvā formā uzrakstītu ražotāja apliecinājumu, ka materiāls izgatavots no pārstrādātiem materiāliem (t.i. nav nepieciešams specifisks sertifikāts?) | MK noteikumi Nr. 418 **nenosaka prasības**, kā tiek pamatots, ka ēkas būvniecībā paredzēts izmantot reciklētus (pārstrādātus) materiālus. Līdz ar to projekta iesniedzējs izvēlas piemērotāko veidu kā to pamatot/apliecināt, piemēram, iesniedzot ražotāja apliecinājumu, atbilstošu sertifikātu, īpašas prasības iepirkuma dokumentācijā vai citu dokumentu. |
| 17. | Kritērijs: “ēkā paredzēta autonoma atjaunojamo energoresursu tehnoloģiju uzstādīšana, kas 100% apmērā nodrošinās ēkai nepieciešamo siltumenerģijas saražošanu un vismaz 20% no kopējā ēkas siltumenerģijas apjoma tiks iegūts, izmantojot ventilācijas sistēmas ar siltuma rekuperāciju”  Vai varētu uzrādīt piemēru ar aprēķina metodiku kā šos 20% rēķināt? Konsultējoties ar kolēģiem energoauditoriem ir dažādi uzskati, kas ir šis rādītājs un kā to aprēķināt. | Ēkas energoefektivitātes rādītāju aprēķinu veic neatkarīgs eksperts ēku energoefektivitātes jomā. **Lai varētu izpildīti minēto kritēriju, neatkarīgam ekspertam ēku energoefektivitātes jomā ir jānovērtē plānotais ēkas siltuma enerģijas patēriņš ar un bez ventilācijas sistēmas ar rekuperāciju.**  Projekta iesniegumam jāpievieno neatkarīga eksperta ēku energoefektivitātes jomā parakstītu aprēķinu (ar skaidrojumiem) par situāciju ar rekuperāciju un situāciju bez rekuperācijas. Piemēram, situācijā bez atsevišķas rekuperācijas siltumuzskaites un pieņemot, ka visu siltumenerģiju saražo no atjaunojamiem energoresursiem:   |  |  | | --- | --- | |  | kWh/m2 gadā | | Ēkas bez rekuperācijas – enerģijas patēriņa novērtējums: |  | | Apkure | 25 | | Karstais ūdens | 15 | | Ēkas ar rekuperāciju – enerģijas patēriņa novērtējums: |  | | Apkure | 20 | | Karstais ūdens | 15 |   Kopējais ēkas siltumenerģijas apjoms, kas tiks iegūts, izmantojot ventilācijas sistēmu ar siltuma rekuperāciju tad būs: |
| 18. | Kritērijs: “Inovāciju novērtējums Latvijā”  Vai pretendents atbildīs augstākajam punktu kritērijam, ja projektā plānotā inovācija šobrīd ir vēl izstrādes stadijā (būs gatava lietošanai līdz šī gada beigām)? | MK noteikumi Nr. 418 **nenosaka prasības** par inovāciju izstrādes stadiju taču, ņemot vērā to, ka līgumā par projekta īstenošanu atbilstoši MK noteikumu Nr. 418 57.5 punktam jāietver arī projekta aktivitātes, to īstenošanas laiku un sasniedzamo rezultātu, projekta iesniegumā ir jānorāda reāli īstenojamas aktivitātes. Finansējuma saņēmējs ir atbildīgs par projekta līgumā noteikto rezultātu sasniegšanu paredzētajā laikā. Maksimālais punktu skaits kvalitātes vērtēšanas kritērijā Nr.13 “Inovācijas novērtējums Latvijā” tiks piešķirts projektam, ja projekta ietvaros uzstādāmā tehnoloģija saskaņā ar publiski pieejamo informāciju līdz šim nav uzstādīta Latvijā |
| 19. | Vai projektā kā neattiecināmas var iekļaut piebraucamā ceļa un autostāvvietas izbūves izmaksas? | Piebraucamā ceļa un autostāvvietas izbūves izmaksas var iekļaut projekta neattiecināmajās izmaksās, ja tās ir saistītas ar projekta mērķi un sniedz ieguldījumu projekta un konkursa mērķa sasniegšanai.  Vienlaikus lūdzam ņemt vērā, ka neattiecināmās izmaksas, kuras tiek iekļautas projekta iesniegumā, tiks kontrolētas projekta īstenošanas laikā, t.i., tiks vērtēts tas, kādā mērā neattiecināmo izmaksu veikšana vai neveikšana ietekmē attiecināmās izmaksas un projekta mērķa sasniegšanu.  Projekta iesniegumā aicinām norādīt tikai tādas neattiecināmās izmaksas, kuras ir tieši saistītas ar attiecināmajām izmaksām, obligāti ir veicamas vienlaikus ar attiecināmajām izmaksām un kuru veikšana nodrošina projekta rezultātu sasniegšanu un nerada papildus riskus projekta īstenošanai noteiktajā termiņā. |